На основу члана 13. Закона о подстицајима у пољопривреди и руралном развоју („Сл. гласник РС“, бр. 10/2013, 142/2014, 103/2015 и 1010/2016) и Програма подршке за спровођење пољопривредне политике и политике руралног развоја за општину Ћићевац за 2020. годину („Сл. лист општине Ћићевац, бр. 23/20), Председник општине расписује

КОНКУРС

ЗА ДОДЕЛУ ПОДСТИЦАЈНИХ СРЕДСТАВА У ПОЉОПРИВРЕДИ У 2020. ГОДИНИ НА ТЕРИТОРИЈИ ОПШТИНЕ ЋИЋЕВАЦ

**I**

**Предмет конкурса**

 Предмет конкурса је финансијска подршка регистрованим пољопривредним газдинствима са територије општине Ћићевац за унапређење пољопривредне производње.

**II**

**Корисници подстицаја**

 Право на подстицаје, под условима и на начин утврђен Програмом подршке за спровођење пољопривредне политике и политике руралног развоја општине Ћићевац у 2020. годину, остварују физичка лица која су уписана у Регистар пољопривредних газдинстава и налазе се у активном статусу.

Заинтересована регистрована пољопривредна газдинства могу да конкуришу за једну инвестицију из овог конкурса.

**III**

**Врста подстицаја**

 Средства за подстицање развоја пољопривреде могу да се користе као финансијска подршка регистрованим пољопривредним газдинствима у унапређењу пољопривредне производње за инвестирање у:

- куповину воћног садног материјала

- куповину опреме за наводњавање

-куповину механизације

- подизање и опремање пластеника за производњу поврћа, воћа, цвећа и расадничку производњу

- куповину опреме за пчеларство.

Листа инвестиција у оквиру мерe 101- Инвестиција у физичку имовину пољопривредних газдинстава које су прихватљиве за финансирање из буџета општине Ћићевац:

|  |  |  |
| --- | --- | --- |
| СЕКТОР | ШИФРА ИНВЕСТИЦИЈЕ | НАЗИВ ИНВЕСТИЦИЈЕ |
| Сектор воће, грожђе, поврће (укључујући печурке) и цвеће | 101.4.1 | Подизање нових или обнављање постојећих (крчење и подизање) вишегодишњих засада воћака, хмеља и винове лозе |
| 101.4.2 | Подизање и опремање пластеника за производњу поврћа, воћа, цвећа и расадничку производњу |
| 101.4.19 | Машине за примарну обраду земљишта |
| 101.4.20 | Машине за допунску обраду земљишта |
| 101.4.22 | Машине за сетву |
| 101.4.23 | Машине за садњу |
| 101.4.28 | Машине , уређаји и опрема за наводњавање усева |
| Сектор остали усеви (житарице, индустријско, ароматично и зачинско биље и др.) | 101.5.1 | Машине за примарну обраду земљишта |
| 101.5.2 | Машине за допунску обраду земљишта |
| 101.5.3 | Машине за ђубрење земљишта |
| 101.5.4 | Машине за сетву |
| 101.5.5 | Машине за садњу |
| 101.5.6 | Машине за заштиту биља |
| 101.5.7 | Машине за убирање односно скидање усева |
| 101.5.10 | Машине и опрема за наводњавање усева |
| Сектор пчеларство | 101.6.2 | Набавка опреме за пчеларство |

**IV**

**Висина подстицаја**

 Укупна финансијска средства издвојена из буџета општине Ћићевац, опредељена за подстицаје у пољопривреди износе 3.000.000 динара. Износ подстицаја по кориснику износи 80% рачуна без ПДВ-а , максимално до 50.000 динара по пољопривредном газдинству. Одобрена средства уплаћиваће се на наменски рачун регистрованог пољопривредног газдинства корисника.

**V**

**Општи критеријуми за кориснике**

 Општи критеријуми за све врсте подстицаја јесу:

1. **Да је корисник средстава носилац регистрованог пољопривредног газдинства, Регистар пољопривредних газдинстава са активним статусом и са пребивалиштем и производњом на територији општине Ћићевац.**

2. За инвестицију за коју подноси пријаву не користи подстицаје по неком другом основу, односно ако иста инвестиција није предмет другог поступка за коришћење подстицаја.

**VI**

**Специфични критеријуми**

**Специфични критеријуми:** У сектору производње воћа, грожђа, поврћа, хмеља и цвећа, прихватљиви корисници треба да:

1) У РПГ имају уписано пољопривредно земљиште под производњом

одговарајућих биљних култура;

2) имају: мање од 2 hа јагодичастог воћа и хмеља; односно мање од 5 hа

другог воћа, односно 0,1- 50 hа цвећа, односно 0,2-100 hа винове лозе;

3) у случају подизања нових или обнављања постојећих (крчење и подизање) производних (са наслоном) и матичних засада воћака и винове лозе, имају на крају инвестиције: 0,1-50 hа јагодастих врста воћака и хмеља, 0,3-100 hа другог

воћа, 0,2-100 hа винове лозе;

4) имају мање од 0,5 hа пластеника или мање од 3 hа производње поврћа на

отвореном простору;

5) за инвестиције везане за производњу грожђа, буду уписани и у Виноградарски

регистар, у складу са законом којим се уређује област виноградарства и винарства;

6) за инвестиције везане за производњу садног материјала, буду уписани и у Регистар произвођача садног материјала, у складу са законом којим се уређује област производње садног материјала.

У сектору производње осталих усева, прихватљиви корисници треа да: 1) у РПГ имају уписано пољопривредно земљиште под производњом одговарајућих биљних култура; 2) имају до 50 hа под осталим усевима, односно до 100 hа

под осталим усевима за инвестиције усмерене за набавку машина и опреме за наводњавање.

У сектору пчеларства прихватљиви корисници треба да имају 5-500 кошница пријављених у Централној бази података о обележавању животиња код Управе за ветерину.

**VII**

**Потребна документација за пријаву на конкурс**

Основна документација за све подстицаје:

1. Попуњена Пријава са обавезним потписом подносиоца;

2. Копија важеће личне карте подносиоца;

3. Потврда о активном статусу регистрованог пољопривредног газдинства из 2020. године;

4. Извод из регистра пољопривредног газдинства са подацима о газдинству, структури пољопривредне производње;

5. Оригинални фискални рачун и фактурa о реализацији инвестиције за период од 01.01.2020. године до датума подношења пријаве, као и отпремница о преузетој роби. У случају да продавац не подлеже издавању фискалног рачуна, обавезно доставити доказ о преносу средстава на рачун продавца оверен од стране банке уз потврду продавца да не подлеже издавању фискалног рачуна,

6. Копија картице текућег рачуна банке (број наменског рачуна код банке за регистровано пољопривредно газдинство).

Образац пријаве се може преузети сваког радног дана у Општинској управи Ћићевац, у канцеларији за пољопривреду или на интернет страници [www.ciceva.rs](http://www.ciceva.rs/)

Захтев и приложена документација остају трајно у архиви и не враћају се подносиоцу, па се могу доставити оверене фотокопије наведене документације уз увид у оригинал.

Корисници подстицајних средстава имају обавезу да доставе тачне податке и веродостојне доказе уз пријаву. Комисија је дужна да проверава све наводе у конкурсној документацији, утврди и провери тачност приложене документације изласком на терен и по потреби тражи доставу додатне документације.

Корисници средстава су дужни да надлежној Комисији за доделу подстицајних средстава у пољопривреди омогуће вршење надзора и пруже потребне податке и информације и након преузимања подстицаја. Сва права и обавезе корисника подстицаја уређују се Уговором.

**VIII**

**Објављивање Конкурса и подношење пријаве за доделу подстицајних средстава**

Конкурс се објављује на огласној табли Општинске управе општине Ћићевац, локалној телевизициј и званичном сајту општине [www.ciceva.rs](http://www.ciceva.rs/).

Конкурс ступа на снагу 19.10.2020. године.

Попуњен образац пријаве са пратећом документацијом којом се доказује испуњење свих услова, доставља се непосредно писарници Општинске управе општине Ћићевац, сваким радним даном од 7 до 15 часова са назнаком „ЗА КОНКУРС ПО ПРИЈАВИ ЗА ДОДЕЛУ ПОДСТИЦАЈНИХ СРЕДСТАВА У ПОЉОПРИВРЕДИ У 2020. ГОДИНИ НА ТЕРИТОРИЈИ ОПШТИНЕ ЋИЋЕВАЦ“, са назнаком „не отварати“.

Конкурс је отворен док се средства не утроше, а најкасније до 01.11.2020. године. Комисија разматра пријаве по редоследу приспећа.

Неблаговремене пријаве се неће разматрати.

Председник општине Ћићевац задржава право измене и исправке конкурса.

ПРЕДСЕДНИК ОПШТИНЕ ЋИЋЕВАЦ

Бр. 320- 16/20-06 од 19.10.2020. године

 ПРЕДСЕДНИК ОПШТИНЕ

 др Мирјана Кркић